**Spúšťame Inkubátor a Akcelerátor pre neziskovky**

**Nadácia Pontis prerozdelí organizáciám až 2,2 milióna eur v novom programe Impact Lab**

Bratislava, 3. februára 2023 – **Regionálne organizácie, ale aj organizácie s celoslovenským pôsobením, môžu získať silnú podporu svojich aktivít. Nadácia Pontis spúšťa nový program Impact Lab, v ktorom ponúkne príležitosť pre 70 začínajúcich aj etablovaných občianskych organizácií. Počas troch rokov im vďaka európskej podpore prerozdelí 2,2 milióna eur.**

V našej krajine je veľké množstvo iniciatív s významným inovačným potenciálom, ktoré môžu prispieť k riešeniam pálčivých problémov našej spoločnosti. Často im však chýba udržateľnosť – problémom sú obmedzené kapacity organizácií, finančné aj personálne, nedostatok know-how či vedenia pri zavádzaní zmien do systému.

Nadácia Pontis s neziskovými organizáciami dlhodobo spolupracuje, pozná ich potreby aj problémy, s ktorými sa stretávajú. *„Potrebujeme stabilné a silné občianske organizácie, keďže sú dôležitým pilierom každej demokratickej spoločnosti. V novom programe im preto pomáhame rásť a rozvíjame ich zručnosti,“* hovorí Martina Kolesárová, výkonná riaditeľka Nadácie Pontis.

**Podpora vzdelávania, demokracie, ľudských práv a inklúzie**

Impact Lab jeurčený začínajúcim aj etablovaným organizáciám. Na ich podporu využíva nástroje startupovej komunity – inkubátor, akcelerátor, zároveň ponúka unikátny vzdelávací program v témach ako fundraising, sledovanie dopadu, finančná udržateľnosť či tvorba biznis modelov. Súčasťou je tiež nielen mentoring od odborníkov a odborníčok z biznisu, vzdelávania či komunikácie, ale aj finančná pomoc. Grant do výšky max. 20 000 eur môžu v Inkubátore získať menšie alebo začínajúce organizácie, etablované neziskovky dostanú v Akcelerátore podporu v hodnote max. 60 000 eur.

Kľúčovými témami programu je kvalita vzdelávania, odstraňovanie nespravodlivosti (demokracia a právny štát) a nerovnosti (ľudské práva a inklúzia). *„Slovensko patrí ku krajinám, ktoré sú najviac zraniteľné z hľadiska podliehania dezinformáciám či nedemokratickým tendenciám. Aj preto považujeme rozvoj kritického myslenia, či iniciatívy zamerané na podporu demokratických inštitúcií za kľúčové,“* vysvetľuje M. Kolesárová. Ukazuje sa tiež, že sme krajinou, v ktorej socio-ekonomický status výrazne ovplyvňuje nielen výkony študentov v školách, ale aj prístup k digitálnym zariadeniam, čo má dopad na rozvoj digitálnych zručností detí. *„Akékoľvek zmeny v spoločnosti, pozitívne či negatívne, sú prepojené s kvalitou vzdelávania aj úrovňou inklúzie vo vzdelávaní,“* dodáva M. Kolesárová.

**Prihlasovanie pre menšie alebo začínajúce organizácie sa začalo**

Nadácia Pontis aktuálne spustila prihlasovanie do Inkubátora. Výzva je otvorená do 2. apríla 2023.

**Čo získajú organizácie, ktoré postúpia do Inkubátora:**

* finančnú podporu až do výšky 20-tisíc eur,
* vzdelávací program: workshopy zamerané na finančnú udržateľnosť, sledovanie dopadu a celkové nastavenie fungovania organizácie,
* pridanou hodnotou je sieťovanie organizácií medzi sebou a získanie nových kontaktov.

Prihlasovať sa môžu organizácie, ktoré nemajú predchádzajúce skúsenosti so spravovaním grantov nad 20 000 eur; fungujú najmenej 1 rok pred podaním žiadosti o grantové financovanie a preukázali aktívnu činnosť v rámci svojho regiónu s rozpoznateľnými výstupmi.

Výzvu pre etablované organizácie vyhlási Nadácia Pontis v apríli 2023.

****Spolufinancované Európskou Úniou v rámci projektu[Impact Acceleration of Slovak CSOs](https://www.nadaciapontis.sk/projekty/impact-lab/impactas-impact-lab/). Vyjadrené názory a stanoviská sú názormi a stanoviskami autora/-ov a nemusia nevyhnutne odrážať názory Európskej Únie alebo Európskej výkonnej agentúry pre vzdelávanie a kultúru (EACEA). Európska Únia ani Európska výkonná agentúra pre vzdelávanie a kultúru za ne nezodpovedá.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**

**Nadácia Pontis**[**www.nadaciapontis.sk**](http://www.nadaciapontis.sk/)

*Vytvárame silné a zmysluplné spojenia medzi firemným, občianskym a verejným sektorom v našich troch strategických témach – v sociálnych inováciách, vo filantropii a v zodpovednom podnikaní. V nich si budujeme expertízu, prinášame trendy, presadzujeme dlhodobý dopad a inšpirujeme.*

**Kontakt a doplňujúce informácie:**

Simona Fiabáne, senior PR manažérka, [simona.fiabane@nadaciapontis.sk](file:///C%3A%5CUsers%5CLucia.Viglasova%5CDesktop%5Csimona.fiabane%40nadaciapontis.sk), 0903 619 549